‘Weldoeners’ steel glo geld op ongelukstoneel | Netwerk24
‘Weldoeners’ steel glo geld op ongelukstoneel
Deur Cheréne Pienaar 15 Maart 2019 17:33
Die motor het 85 km buite Calvinia op pad na Brandvlei in die Noord-Kaap omgeslaan en op sy dak beland. Foto: Verskaf
’n Vrou wat saam met haar twee dogters na die Kgalagadi-oorgrenspark onderweg was, se vakansiegeld is gesteel nadat hul motor op die R27 gerol het.
Die motor het 85 km buite Calvinia op pad na Brandvlei in die Noord-Kaap omgeslaan en op sy dak beland.
Olebogeng Tawana, polisiewoordvoerder, sê twee vragmotorbestuurders het by die motorwrak stilgehou en gemaak asof hulle wil help, maar het toe glo R8 000 by die vrou gesteel en gevlug.
“Sowel die vrou as haar twee dogters het die ongeluk oorleef, maar is beseer. Hul toestand is bestendig,” sê Tawana.”
Hy sê die oorsaak van die ongeluk is onbekend.
Jacobus Barnard, die eienaar van ’n vervoermaatskappy, het ’n foto van die ongeluk en inligting oor wat gebeur het, op sosiale media gedeel in die hoop dat die verdagtes geïdentifiseer sal word.